CELEX: 32007L0015
Language: bg
Date: 2007-03-14 00:00:00
Title: Директива 2007/15/ЕО на Комисията от 14 март 2007 година за изменение, с цел привеждането му в съответствие с техническия прогрес, на приложение I към Директива 74/483/ЕИО на Съвета относно външните изпъкналости на моторните превозни средства (Текст от значение за ЕИП )

15.3.2007   
            
            
               BG
            
            
               Официален вестник на Европейския съюз
            
            
               L 75/21
            
         
      ДИРЕКТИВА 2007/15/ЕО НА КОМИСИЯТА
   
   от 14 март 2007 година
   за изменение, с цел привеждането му в съответствие с техническия прогрес, на приложение I към Директива 74/483/ЕИО на Съвета относно външните изпъкналости на моторните превозни средства
   (Текст от значение за ЕИП)
   КОМИСИЯТА НА ЕВРОПЕЙСКИТЕ ОБЩНОСТИ,
   като взе предвид Договора за създаване на Европейската общност,
   като взе предвид Директива 70/156/ЕИО на Съвета от 6 февруари 1970 г. за сближаването на законодателствата на държавите-членки по отношение на типовото одобрение на моторни превозни средства и техните ремаркета (1), и по-специално второ тире от член 13, параграф 2 от нея,
   като взе предвид Директива 74/483/ЕИО на Съвета от 17 септември 1974 г. за сближаването на законодателствата на държавите-членки относно външните изпъкналости на моторните превозни средства (2), и по-специално член 5 от нея,
   като има предвид, че:
   
               (1)
            
            
               Директива 74/483/ЕИО е една от специалните директиви за целите на процедурата за типово одобрение на ЕО, въведена с Директива 70/156/ЕИО. Разпоредбите на Директива 70/156/ЕИО относно системите, компонентите и отделните технически възли за превозни средства следователно се прилагат към Директива 74/483/ЕИО.
            
         
               (2)
            
            
               С оглед техническия прогрес и с цел изясняване на техническите изисквания би следвало тези изисквания да бъдат приведени в съответствие с броните на превозните средства.
            
         
               (3)
            
            
               Приложение IV, част II към Директива 70/156/ЕИО съдържа списък от регламенти на Икономическата комисия за Европа на Организацията на обединените нации (ООН/ИКЕ), които могат да бъдат приети като алтернатива на директивите, отнасящи се до типовото одобрение. Вследствие на това е необходимо, при адаптирането към техническия прогрес на приложение I към Директива 74/483/ЕИО, изискванията на тази директива и изискванията на Регламент 26 на ООН/ИКЕ да бъдат приведени в съответствие.
            
         
               (4)
            
            
               Директива 74/483/ЕИО следва съответно да бъде изменена.
            
         
               (5)
            
            
               Предвидените в настоящата директива мерки са съобразени със становището на създадения съгласно член 13, параграф 1 от Директива 70/156/ЕИО Комитет за привеждане в съответствие с техническия прогрес,
            
         ПРИЕ НАСТОЯЩАТА ДИРЕКТИВА:
   Член 1
   Приложение I към Директива 74/483/ЕИО се изменя в съответствие с приложението към настоящата директива.
   Член 2
   Считано от 4 април 2009 г. дадена държава-членка, на основания свързани с външните изпъкналости, отказва да издаде типово одобрение на ЕО или национално типово одобрение за даден тип превозно средство, ако изискванията, изложени в Директива 74/483/ЕИО, изменена с настоящата директива, не са спазени.
   Член 3
   1.   Държавите-членки приемат и публикуват най-късно до 4 април 2008 г. необходимите законови, подзаконови и административни разпоредби за спазване на настоящата директива. Те незабавно съобщават на Комисията текста на тези разпоредби, както и предоставят таблица на съответствието между тези разпоредби и разпоредбите на настоящата директива.
   Те прилагат тези разпоредби считано от 5 април 2008 г.
   Когато държавите-членки приемат тези разпоредби, в тях следва да се съдържа позоваване на настоящата директива или те се придружават от такова позоваване при официалното им публикуване. Условията и редът на позоваване се определят от държавите-членки.
   2.   Държавите-членки съобщават на Комисията текстовете на основните разпоредби от националното законодателство, които те приемат в областта, обхваната от настоящата директива.
   Член 4
   Настоящата директива влиза в сила на двадесетия ден след публикуването ѝ в Официален вестник на Европейския съюз.
   Член 5
   Адресати на настоящата директива са държавите-членки.
   
      Съставено в Брюксел на 14 март 2007 година.
      
         
            За Комисията
         
         Günter VERHEUGEN
         
         
            Заместник-председател
         
      
   
   
      (1)  OВ L 42, 23.2.1970 г., стр. 1. Директива, последно изменена с Директива 2006/40/ЕО на Европейския парламент и на Съвета (ОВ L 161, 14.6.2006 г., стр. 12).
   
      (2)  OВ L 266, 2.10.1974 г., стр. 4. Директива, последно изменена с Акта за присъединяване от 2003 г.
   
      ПРИЛОЖЕНИЕ
      Точка 6.5.2 от приложение I към Директива 74/483/ЕИО се заменя със следния текст:
      
         
                     „6.5.2.
                  
                  
                     Ако линията на предната или задна бронята, съответстваща на външния контур на превозното средство във вертикална проекция, минава през твърда повърхност, то последната трябва да има минимален радиус на закръгление от 5 mm за всички точки между контурната линия и линиите над и под нея, представляващи очертания на точки, разположени на 20 mm навътре от контурната линия, измерено в която и да е точка. За всички останали части от броните се прилага минимален радиус на закръгление от 2,5 mm.
                     Настоящата разпоредба се прилага за тази част от бронята, разположена между допирните точки на контурната линия и две вертикални равнини, всяка от които сключва ъгъл от 15 градуса с вертикалната надлъжна равнина на симетрия на превозното средство (виж фигура 1).